CELEX: 32021R1873
Language: el
Date: 2021-10-20 00:00:00
Title: Κανονισμός(ΕΕ) 2021/1873 του Ευρωπαϊκού Κοινοβουλίου και του Συμβουλίου της 20ής Οκτωβρίου 2021 σχετικά με την παράταση της διάρκειας ισχύος των κοινοτικών δικαιωμάτων επί φυτικών ποικιλιών για ποικιλίες του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών

26.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 378/1
               
            
         ΚΑΝΟΝΙΣΜΟΣ(ΕΕ) 2021/1873 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 20ής Οκτωβρίου 2021
         σχετικά με την παράταση της διάρκειας ισχύος των κοινοτικών δικαιωμάτων επί φυτικών ποικιλιών για ποικιλίες του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 118 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Οι τεχνικές δυσκολίες στη βελτίωση φυτών, λόγω σύνθετου γενετικού υπόβαθρου ή λόγω της αργής ή τεχνικά περίπλοκης αναπαραγωγής του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών, χρειάζεται να αντιμετωπιστούν μέσω επενδύσεων σε δραστηριότητες έρευνας και ανάπτυξης. Από τη στιγμή που χορηγείται προστασία των δικαιωμάτων επί φυτικών ποικιλιών για το εν λόγω είδος και τις εν λόγω ομάδες ειδών, χρειάζονται χρόνια για να πολλαπλασιαστούν τα φυτά και να δημιουργηθεί απόθεμα μεγέθους ικανού να παράγει εύλογο εισόδημα. Αντίστοιχα, η χρονική περίοδος κατά την οποία ο κάτοχος των δικαιωμάτων επί φυτικών ποικιλιών μπορεί να παράγει εισόδημα βάσει της εν λόγω προστασίας είναι περιορισμένης διάρκειας. Για να ενθαρρυνθούν οι επενδύσεις στην έρευνα και την ανάπτυξη για ποικιλίες του εν λόγω είδους και των εν λόγω ομάδων ειδών, είναι αναγκαίο να παραταθεί η διάρκεια προστασίας των εν λόγω δικαιωμάτων επί φυτικών ποικιλιών και να δοθούν κίνητρα για δραστηριότητες βελτίωσης φυτών, ώστε να αναπτυχθούν νέες ποικιλίες με στόχο να καλύπτονται οι ανάγκες των γεωργών και των καταναλωτών και να αντιμετωπιστούν οι επιπτώσεις της κλιματικής αλλαγής. Χρειάζεται περισσότερος χρόνος ώστε οι εν λόγω επενδύσεις να αποφέρουν κέρδη σε σύγκριση με τη συντριπτική πλειονότητα άλλων ειδών, όπως οι γεωργικές καλλιέργειες, τα οποία συχνά έχουν μικρότερη διάρκεια ζωής και μεγαλύτερο και ευρύτερο φάσμα καταναλωτών.
                  
               
                     (2)
                  
                  
                     Η διάθεση και η διείσδυση στην αγορά μιας νέας ποικιλίας του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών απαιτούν περισσότερο χρόνο προκειμένου η εν λόγω νέα ποικιλία να καταστεί επικερδής σε σχέση με τα άλλα είδη, καθώς η πείρα έχει δείξει ότι η εμπορική αξία μιας τέτοιας νέας ποικιλίας διαπιστώνεται μόνο μακροπρόθεσμα. Για τους λόγους αυτούς, οι επενδύσεις στην έρευνα και ανάπτυξη μπορεί να αποδώσει με δίκαιο τρόπο μόνο σε αρκετά προχωρημένο στάδιο της προστασίας του εν λόγω είδους και των εν λόγω ομάδων ειδών σε σύγκριση με άλλα είδη.
                  
               
                     (3)
                  
                  
                     Ο κανονισμός (ΕΚ) αριθ. 2100/94 του Συμβουλίου (3) θεσπίζει σύστημα κοινοτικών δικαιωμάτων επί φυτικών ποικιλιών ως τη μόνη και αποκλειστική μορφή των κοινοτικών δικαιωμάτων βιομηχανικής ιδιοκτησίας για φυτικές ποικιλίες. Σύμφωνα με το άρθρο 19 παράγραφος 1 του εν λόγω κανονισμού, η διάρκεια του κοινοτικού δικαιώματος επί φυτικών ποικιλιών εκτείνεται μέχρι το τέλος του εικοστού πέμπτου ημερολογιακού έτους ή, όταν πρόκειται για ποικιλίες αμπέλου και ειδών δένδρων, μέχρι το τέλος του τριακοστού ημερολογιακού έτους, μετά το έτος παροχής της προστασίας.
                  
               
                     (4)
                  
                  
                     Προκειμένου να δημιουργηθεί ένα νομικό περιβάλλον που θα ευνοεί την επίτευξη δίκαιης απόδοσης των επενδύσεων, είναι σκόπιμο να παραταθεί κατά πέντε επιπλέον έτη η διάρκεια ισχύος των κοινοτικών δικαιωμάτων επί φυτικών ποικιλιών όσον αφορά ποικιλίες του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών. Η εν λόγω παράταση θα πρέπει να ισχύει για δικαιώματα που χορηγούνται πριν από, κατά ή μετά την ημερομηνία έναρξης ισχύος του παρόντος κανονισμού.
                  
               
                     (5)
                  
                  
                     Για λόγους συνέπειας, η εν λόγω παράταση θα πρέπει να ισχύει για όλα τα κοινοτικά δικαιώματα επί φυτικών ποικιλιών όσον αφορά ποικιλίες του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών.
                  
               
                     (6)
                  
                  
                     Η περίοδος παράτασης θα πρέπει να μειωθεί εάν τα εθνικά δικαιώματα ιδιοκτησίας για τις εν λόγω ποικιλίες ίσχυαν σε ένα κράτος μέλος πριν από τη χορήγηση κοινοτικού δικαιώματος επί φυτικής ποικιλίας και, ως εκ τούτου, θα έχουν ήδη επιτρέψει στους βελτιωτές φυτών να εκμεταλλευτούν τις ποικιλίες τους,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παράταση της διάρκειας ισχύος των κοινοτικών δικαιωμάτων επί φυτικών ποικιλιών
            
               1.   Η διάρκεια των κοινοτικών δικαιωμάτων επί φυτικών ποικιλιών, όπως προβλέπεται στο άρθρο 19 παράγραφος 1 του κανονισμού (ΕΚ) αριθ. 2100/94, παρατείνεται κατά πέντε έτη όσον αφορά ποικιλίες του είδους Asparagus officinalis L. και των ομάδων ειδών βολβωδών ανθοκομικών φυτών, ξυλωδών μικρών καρπών και ξυλωδών καλλωπιστικών φυτών.
            
            
               2.   Η παράγραφος 1 του παρόντος άρθρου ισχύει με την επιφύλαξη του άρθρου 116 παράγραφος 4 τέταρτη περίπτωση του κανονισμού (ΕΚ) αριθ. 2100/94.
            
         
         
            Άρθρο 2
            Μείωση της παράτασης
            Όσον αφορά ποικιλίες για τις οποίες έχουν χορηγηθεί ένα ή περισσότερα εθνικά δικαιώματα επί φυτικών ποικιλιών πριν από τη χορήγηση κοινοτικού δικαιώματος επί φυτικής ποικιλίας, αλλά για τις οποίες δεν εφαρμόζεται το άρθρο 116 παράγραφος 4 τέταρτη περίπτωση του κανονισμού (ΕΚ) αριθ. 2100/94, η παράταση της διάρκειας ισχύος που προβλέπεται στο άρθρο 1 του παρόντος κανονισμού μειώνεται κατά τη μεγαλύτερη περίοδο σε πλήρη ημερολογιακά έτη κατά την οποία τυχόν εθνικό δικαίωμα ή δικαιώματα επί φυτικής ποικιλίας που έχουν χορηγηθεί ίσχυαν σε ένα κράτος μέλος για την ίδια ποικιλία πριν από τη χορήγηση των κοινοτικών δικαιωμάτων επί φυτικής ποικιλίας.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 20 Οκτωβρίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               A. LOGAR
            
         
         
            (1)  ΕΕ C 220 της 9.6.2021, σ. 86.
         
            (2)  Θέση του Ευρωπαϊκού Κοινοβουλίου της 14ης Σεπτεμβρίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 5ης Οκτωβρίου 2021.
         
            (3)  Κανονισμός (ΕΚ) αριθ. 2100/94 του Συμβουλίου, της 27ης Ιουλίου 1994, για τα κοινοτικά δικαιώματα επί φυτικών ποικιλιών (ΕΕ L 227 της 1.9.1994, σ. 1).